CELEX: 62020TN0709
Language: el
Date: 2020-11-30 00:00:00
Title: Υπόθεση T-709/20: Προσφυγή της 30ής Νοεμβρίου 2020 — OJ κατά Επιτροπής

25.1.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 28/65
            
         
      Προσφυγή της 30ής Νοεμβρίου 2020 — OJ κατά Επιτροπής
      (Υπόθεση T-709/20)
      (2021/C 28/96)
      Γλώσσα διαδικασίας: η γερμανική
      
         Διάδικοι
      
      
         Προσφεύγων: OJ (εκπρόσωπος: H. von Harpe, δικηγόρος)
      
         Καθής: Ευρωπαϊκή Επιτροπή
      
         Αιτήματα
      
      Ο προσφεύγων ζητεί από το Γενικό Δικαστήριο:
      
                  —
               
               
                  να ακυρώσει την απόφαση της Ευρωπαϊκής Υπηρεσίας Επιλογής Προσωπικού (EPSO) της 1ης Σεπτεμβρίου 2020, Az. Ares(2020)s. 5088474, καθώς και κάθε συναφή πράξη·
               
            
                  —
               
               
                  να επαναλάβει για τον προσφεύγοντα, προσηκόντως και κυρίως τηρώντας εύλογη προθεσμία εγγραφής, τη διαδικασία του διαγωνισμού EPSO/AD/380/19, σχετικά με την κατάρτιση εφεδρικού πίνακα της Ευρωπαϊκής Επιτροπής για την πρόσληψη διοικητικών υπαλλήλων (ομάδα καθηκόντων AD7/AD9) στον τομέα της διεθνούς συνεργασίας και της διαχείρισης της βοήθειας προς χώρες εκτός ΕΕ·
               
            
                  —
               
               
                  επικουρικώς, να επαναλάβει συνολικά, προσηκόντως και κυρίως τηρώντας εύλογη προθεσμία εγγραφής, τη διαδικασία του διαγωνισμού EPSO/AD/380/19, σχετικά με την κατάρτιση εφεδρικού πίνακα της Ευρωπαϊκής Επιτροπής για την πρόσληψη διοικητικών υπαλλήλων (ομάδα καθηκόντων AD7/AD9) στον τομέα της διεθνούς συνεργασίας και της διαχείρισης της βοήθειας προς χώρες εκτός ΕΕ· και
               
            
                  —
               
               
                  να καταδικάσει την καθής στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Με την παρούσα προσφυγή ζητείται η ακύρωση της απόφασης της Ευρωπαϊκής Υπηρεσίας Επιλογής Προσωπικού (EPSO) με την οποία δεν επετράπη η συμμετοχή στη δοκιμασία ερωτήσεων πολλαπλής επιλογής με χρήση ηλεκτρονικού υπολογιστή εκτός του χρονοδιαγράμματος που προβλεπόταν για τον γενικό διαγωνισμό EPSO/AD/380/19.
      Ο προσφεύγων προβάλλει τους ακόλουθους λόγους:
      
                  1.
               
               
                  Πρώτος λόγος: άνιση μεταχείριση
                  
                              —
                           
                           
                              Κατά τον προσφεύγοντα, η καθής προέβη σε άνιση μεταχείριση. Συγκρίνει καταστάσεις οι οποίες δεν είναι συγκρίσιμες. Εξαιτίας της απασχόλησής του σε αντιπροσωπεία της ΕΕ, ο προσφεύγων υπόκειται σε περιορισμούς ως προς την ασφάλεια και την κινητικότητα, λόγω των οποίων δεν δύναται να πραγματοποιεί βραχυπρόθεσμα ταξίδια στην αλλοδαπή. Επιπροσθέτως, δεν θα υπήρχε κανένα πρόσωπο για να φροντίσει τα τέκνα του κατά την απουσία του.
                           
                        
                              —
                           
                           
                              Κατά τον προσφεύγοντα, τα ταξίδια στην αλλοδαπή από τον τόπο υπηρεσίας του απαιτούν εκτενή προγραμματισμό. Η EPSO όφειλε να έχει αξιολογήσει και να έχει λάβει υπόψη καταλλήλως τον παράγοντα αυτόν. Αντ’ αυτού, συγκρίνει την κατάσταση του προσφεύγοντος στον τόπο υπηρεσίας του με άλλους υποψηφίους, οι οποίοι ζουν ωστόσο σε κράτη οπού επικρατεί σαφώς καλύτερη κατάσταση από άποψη ασφάλειας. Αυτό έχει ως αποτέλεσμα να περιάγονται διαρκώς σε μειονεκτική θέση υποψήφιοι, όπως ο προσφεύγων, εξαιτίας μιας κατάστασης από άποψη ασφάλειας για την οποία δεν ευθύνονται οι ίδιοι.
                           
                        
            
                  2.
               
               
                  Δεύτερος λόγος: παράβαση του καθήκοντος μέριμνας
                  
                              —
                           
                           
                              Επιπλέον, η καθής παρέβη το καθήκον μέριμνας που υπέχει έναντι του προσφεύγοντος, ο οποίος είναι οπωσδήποτε εκτεθειμένος στον τόπο υπηρεσίας του σε υψηλό κίνδυνο από άποψη ασφάλειας. Αντί να αξιολογήσει τον παράγοντα αυτό και να διευκολύνει κατά το δυνατόν τη συμμετοχή του προσφεύγοντος στον διαγωνισμό, η EPSO εμμένει στο καθορισμένο στενό χρονοδιάγραμμα των δοκιμασιών.
                           
                        
                              —
                           
                           
                              Κατ’ αυτόν τον τρόπο ο προσφεύγων θα αναγκαζόταν να αναλάβει μεγάλους κινδύνους από άποψη ασφάλειας και, ενδεχομένως, να παραβεί ακόμη και την τοπική νομοθεσία. Τούτο συνιστά παράβαση του καθήκοντος μέριμνας έναντι του προσφεύγοντος, ο οποίος τυχγάνει επίσης μέριμνας ως μέλος του λοιπού προσωπικού.